Губайдуллина Фируза

10 лет

Россия, Республика Татарстан, Елабужский р-н, село Морты

Моя мама

(язык татарский)

Әни...Нинди олы сүз бу! Һәркемгә үз әнисе дөньядагы иң кадерле кеше булган кебек, миңа да үз әнием – кадерлеләрдән дә кадерле.Барлык балаларныкы кебек, минем дә телем “әни” сүзе белән ачылган. Әниемнең йомшак куллары, ягымлы тавышы, моңлы җырлары безгә шатлык китерә.

Минем әниемнең исеме Зөлфирә. Зөлфирә исеме өстенлек, артыклык иясе һәм бөдрә чәчле дигән мәъгнәләргә ия. Әниемнең исеме аның җисеменә туры килә.Минем әни бик матур : ул көрән күзле, кара бөдрә чәчле, йомшак куллы.

Әни безне – абыйларны һәм мине бик ярата, тигез күрә. Ул безгә ял көннәрендә тәмле-тәмле ризыклар: өчпочмаклар, дучмаклар, бәлеш, бөккән пешерә. Җәйләрен мин әни белән тау битләреннән җиләк җыярга яратам, ә кышын без бергәләп чана, чаңгы шуабыз. Ярый әле, әнием, янәшәмдә син бар! Көннәрем син булганга аяз, төннәрем ай-йолдызлы, якты. Салкыннарда күңел җылыңны биреп җылытасың, безнең өчен ял димисең, һәрвакыт көчеңе кызганмыйсың. Син безне кешеләргә карата шәфкатьле, ягымлы , һәркемгә ярдәм кулын сузарга әзер торырлык иттереп үстерергә тырышасың.

Рәхмәт, әнием, барысы өчен дә зур рәхмәт! Биргән киңәшләрең тормыш иткәндә юлдаш булсалар иде. Озын гомерле булып, безнең уңышларыбызга сөенеп озак яшә, әнием! Син бит, әни, Кояш безнең өчен. Синнән нурлар алып яшибез.

Озак яшә әни, мәңге яшә, Иң кадерле, якын кешебез!